ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ σχετικά με την έναρξη διαβουλεύσεων με την Κεντροαφρικανική Δημοκρατία κατ'εφαρμογή του άρθρου 96 της συμφωνίας του Κοτονού

Το δημοκρατικά εκλεγμένο καθεστώς του προέδρου Ange-Fιlix Patassι, ανατράπηκε στις 15 Μαρτίου 2003 από δυνάμεις ανταρτών υπό την ηγεσία του πρώην αρχιστράτηγου των κεντροαφρικανικών ενόπλων δυνάμεων Franηois Bozizι.

Στο διάγγελμά του της 16ης Μαρτίου, ο αυτοκηρυσσόμενος πρόεδρος Franηois Bozizι ανήγγειλε την αναστολή του συντάγματος καθώς και τη διάλυση της εθνικής συνέλευσης και της κυβέρνησης. Μετά από μια προσωρινή διακοπή της διαδικασίας εκδημοκρατισμού, υποσχέθηκε τη σύσταση ενός εθνικού μεταβατικού συμβουλίου, την εκπόνηση σε συμφωνία με τα πολιτικά κόμματα και τις κοινωνικές δυνάμεις της χώρας ενός προγράμματος για τη μετάβαση καθώς και τη διεξαγωγή διαφανών εκλογών.

Εκτός από την προετοιμασία των εκλογών, οι προτεραιότητες που ανακοινώθηκαν είναι η συνέχιση των συζητήσεων με τους οργανισμούς του Bretton Woods, η αναδιάρθρωση των εθνικών ενόπλων δυνάμεων, ο αφοπλισμός, η αναδιάρθρωση της διοίκησης, η εξυγίανση των φορολογικών αρχών και η καταπολέμηση του HIV/AIDS.

Μετά από την αναστολή του συντάγματος, ο πρόεδρος διαθέτει εκτεταμένες εξουσίες και νομοθετεί με διατάγματα. Ως πρωθυπουργό όρισε τον Abel Goumba, ιστορική προσωπικότητα της αντιπολίτευσης ευρέως αποδεκτή. Δεν δόθηκε καμία διευκρίνιση σχετικά με τη σύνθεση του εθνικού μεταβατικού συμβουλίου, το χρονοδιάγραμμα των εκλογών, ούτε σχετικά με τη λειτουργία των οργάνων κατά τη μεταβατική περίοδο.

Στη δήλωσή της τής 21ης Μαρτίου, η Ευρωπαϊκή Ένωση καταδίκασε ρητά το εν λόγω στρατιωτικό πραξικόπημα και επισήμανε τη σπουδαιότητα που αποδίδει στο σεβασμό των δημοκρατικών αρχών, που αποτελούν προϋπόθεση για τη συνεργασία της με την Κεντροαφρικανική Δημοκρατία. Το πραξικόπημα καταδικάστηκε επίσης από την CEMAC (Οικονομική και Νομισματική Κοινότητα της Κεντρικής Αφρικής,) τη CENSAD, και την Αφρικανική Ένωση της οποίας το κεντρικό όργανο συνέστησε την αναστολή της συμμετοχής της Κεντροαφρικανικής Δημοκρατίας. Επιπλέον, η αδυναμία του κράτους και η διαχείριση των πόρων της χώρας προκαλούν ανησυχίες.

Λαμβανομένων υπόψη των ανωτέρω, και κατ' εφαρμογή των διατάξεων των άρθρων 9 και 96 της συμφωνίας του Κοτονού, η Επιτροπή προτείνει στο Συμβούλιο να καλέσει το συμβαλλόμενο μέρος ΑΚΕ σε διαβουλεύσεις προκειμένου να εξεταστεί επισταμένα η κατάσταση και, ενδεχομένως, να αποκατασταθεί, σύμφωνα με τους όρους της συνημμένης επιστολής.

Στόχος των εν λόγω διαβουλεύσεων είναι να τονιστεί η σημασία που αποδίδει η Ευρωπαϊκή Ένωση στην τήρηση από την Κεντροαφρικανική Δημοκρατία των ουσιαστικών στοιχείων του άρθρου 9 της συμφωνίας του Κοτονού την οποία έχει υπογράψει και να γίνουν γνωστές οι προθέσεις της Κεντροαφρικανικής Δημοκρατίας προς το σκοπό αυτό.

Συγκεκριμένα, πρέπει να γίνει γνωστό ποια μέτρα θα ληφθούν και η εφαρμογή τους προκειμένου να διασφαλιστεί η επαναφορά της συνταγματικής τάξης, συμπεριλαμβανομένης της διεξαγωγής εκλογών όπου γίνονται σεβαστά τα δικαιώματα του ανθρώπου και οι θεμελιώδεις ελευθερίες, συμπεριλαμβανομένων του σεβασμού των θεμελιωδών κοινωνικών δικαιωμάτων καθώς και της διασφάλισης μιας διαφανούς και υπεύθυνης διακυβέρνησης.

Έως ότου ολοκληρωθούν οι διαβουλεύσεις και ληφθεί απόφαση σχετικά με τα « κατάλληλα μέτρα », δεν θα διατεθούν νέες πιστώσεις στην Κεντροαφρικανική Δημοκρατία με εξαίρεση τις πιστώσεις για ενδεχόμενα ανθρωπιστικά έργα ή για έργα που απευθύνονται άμεσα στον πληθυσμό.

Ο κύριος διατάκτης αναλαμβάνει τα καθήκοντα του εθνικού διατάκτη μέχρι νεοτέρας ανακοίνωσης.

ΠΑΡΑΡΤΗΜΑ

Σχέδιο επιστολής

Υπόψη του πρωθυπουργού, αρχηγού της εθνικής μεταβατικής κυβέρνησης της Κεντροαφρικανικής Δημοκρατίας

Αξιότιμε κύριε πρωθυπουργέ,

Στη δήλωσή της τής 21ης Μαρτίου 2003, η Ευρωπαϊκή Ένωση καταδίκασε ρητά το στρατιωτικό πραξικόπημα της 15ης Μαρτίου. Υπενθύμισε επίσης ότι αποδίδει ιδιαίτερη σημασία στο σεβασμό των δημοκρατικών αρχών και του κράτους δικαίου, επί των οποίων βασίζεται η εταιρική σχέση ΑΚΕ-ΕΕ δυνάμει του άρθρου 9 της συμφωνίας του Κοτονού.

Κατ' εφαρμογή του άρθρου 96 της εν λόγω συμφωνίας, καλούμε την κυβέρνηση της Κεντροαφρικανικής Δημοκρατίας να συμμετέχει σε διαβουλεύσεις προκειμένου να εξεταστεί επισταμένα η κατάσταση στη χώρα μετά από το εν λόγω πραξικόπημα και να συζητηθούν τα μέτρα που πρέπει να ληφθούν για τη διασφάλιση της επαναφοράς της συνταγματικής τάξης το συντομότερο δυνατό.

Προτείνουμε οι διαβουλεύσεις αυτές να λάβουν χώρα εντός προθεσμίας δεκαπέντε ημερών, σε ημερομηνία που θα καθοριστεί κατόπιν κοινής συμφωνίας, στο κτίριο του Συμβουλίου της Ευρωπαϊκής Ένωσης στις Βρυξέλλες.

Με ιδιαίτερη εκτίμηση,

Για το Συμβούλιο, Για την Επιτροπή

Αντίγραφα :

Πρόεδρο της Επιτροπής των Πρέσβεων ΑΚΕ

Γενικό Γραμματέα της ομάδας των κρατών ΑΚΕ